विट्ठल मुझे घूर रहा था जैसे कह रहा हो कि अब निपटो इनसे। वह अपनी जगह से टस से मस नहीं हो रहा था। उसकी निश्चिन्तता देख तो यही लगा कि कोई बड़ी दुर्घटना तो नहीं हुई है। भीड़ कार के बॉनेट तक पर सवार थी तो सामने मनुष्य क्या कोई बड़ा जानवर भी घायल नहीं हुआ हो सकता था। मैं कार से उतरी। एक ग्रामीण भीड़ को चीरता हुआ मेरे सामने आया। उसके हाथ में एक लहूलुहान मृत मुर्गी थी। मेरी कन्नड़ टूटी फूटी थी, ग्रामीण की हिन्दी टूटी फूटी थी। सो टूटी फूटी भाषा में स्वर्गवासी मुर्गी के स्वर्गवास पर मैंने दुख प्रकट किया और क्षमा माँगी। फिर मुर्गी का मूल्य लगाया गया।